Opozantul rus Leonid Volkov a dat asigurări că el și echipa sa nu se vor "da bătuți" într-o primă reacție după ce a fost atacat în apropierea locuinței sale din Vilnius, capitala Lituaniei.
"Vom munci şi nu ne vom da bătuţi", a scris pe Telegram Leonid Volkov, mâna dreaptă răposatului lider al opoziției ruse Aleksei Navalnîi.
Potrivit lui Volkov, atacul asupra sa a fost unul "tipic" pentru modul în care acţionează oamenii liderului autoritat rus Vladimir Putin.
Leonid Volkov, în vârstă de 43 de ani, una din principalele figuri ale opoziţiei ruse, a fost spitalizat după ce a fost victima unui atac marţi, în faţa locuinţei sale din Vilnius, transmite AFP, conform Agerpres.
"Tocmai a fost atacat în faţa casei sale. Cineva a spart geamul maşinii şi l-a stropit cu gaz lacrimogen în ochi după care a început să îl lovească pe Leonid cu un ciocan", a informat Kira Iarmîş, fosta purtătoare de cuvânt al lui Aleksei Navalnîi.
Apropiaţi ai lui Volkov au difuzat fotografii care arată rănile acestuia, inclusiv un ochi învinețit, un semn roşu pe frunte şi sânge pe unul din picioare. Ei au distribuit apoi o fotografie în care acesta era transportat pe o targă într-o ambulanţă, precizează AFP.
Un purtător de cuvânt al Poliţiei Lituaniene, Ramunas Matonis, a confirmat că un cetăţean rus a fost atacat în apropierea locuinţei sale din Vilnius în jurul orei locale 22.00. Niciun suspect nu a fost identificat deocamdată.
Acest atac a avut loc cu câteva zile înaintea așa-ziselor alegeri prezidenţiale din Rusia, pe care Kremlinul caută să le prezinte drept un triumf pentru Vladimir Putin în lipsa unor opozanţi veritabili.
Ultimul adversar politic redutabil al lui Putin, Aleksei Navalnîi, a fost declarat mort pe 16 februarie în colonia penitenciară "Lupul polar". Leonid Volkov a condus până anul trecut fundaţia anticorupţie fondată de Navalnîi pentru a expune delictele regimului Putin.